b'\n_START_ARTICLE_\nMed dvema stoloma\n_START_PARAGRAPH_\n\xe2\x80\x8eMed dvema stoloma je roman Josipa Jur\xc4\x8di\xc4\x8da. Roman je iz\xc5\xa1el leta 1876 kot \xc5\xa1esti zvezek v Jur\xc4\x8di\xc4\x8devem glasilu Slovenska knji\xc5\xbenica.\n_START_SECTION_\nVsebina\n_START_PARAGRAPH_\nZgodba se odvija nekje ob Savi ob koncu 19. stoletja. Izobra\xc5\xbeen sin bogatega kmeta Nikolaj Kolodej je zaro\xc4\x8den s svojo ljubeznijo iz mladosti, ljube\xc4\x8do kme\xc4\x8dko deklico Ton\xc4\x8dko Pridan. V dogajanje se vplete mestna koketa Luiza Vitova, ki zapelje Nikolaja. Slednji pretrga zaroko s Ton\xc4\x8dko. Kmalu zatem pogori dom Kolodejevega o\xc4\x8deta, v po\xc5\xbearu umre tudi o\xc4\x8de. Po mestu se raz\xc5\xa1irijo la\xc5\xbene govorice, da posestvo ni bilo zavarovano in tako Nikolaj ne bo podedoval ni\xc4\x8desar. Ko za to izve Luiza, se razkrijejo njeni resni\xc4\x8dni na\xc4\x8drti. Pri va\xc5\xa1kem mladeni\xc4\x8du jo je zanimal le denar, zdaj pa se zdi, da bo ostal brez prebite pare. Napi\xc5\xa1e mu pismo, kjer mu izrazi svoje so\xc5\xbealje in ga obvesti, da bo za nekaj \xc4\x8dasa odpotovala. Nikolaju se vse skupaj zdi sumljivo. S pomo\xc4\x8djo prijatelja dr. Loka ugotovi, da gospodi\xc4\x8dna ni od\xc5\xa1la nikamor, le poiskala si je drugega, premo\xc5\xbenej\xc5\xa1ega snubca, gospoda Majerja. Prevarani Kolodej bi se sedaj spet rad vrnil k Ton\xc4\x8dki. Med tem ko ponovno dvori svoji nekdanji zaro\xc4\x8denki, se po mestu razve, da je Nikolaj v resnici podedoval \xc4\x8dedno vsoto denarja, saj je bilo pogorelo posestvo zavarovano. Prejme \xc5\xa1e eno Luizino pismo, kjer ga gospodi\xc4\x8dna roti za obnovitev zveze. Isto\xc4\x8dasno pa prispe tudi obvestilo prijatelja dr. Loka, od kogar izve, da se gospodi\xc4\x8dna vra\xc4\x8da k njemu predvsem zato, ker se je poro\xc4\x8dil gospod Majer. Tako zdaj sedi na tleh med dvema stoloma in bi rada videla, \xc4\x8de je prvi stol, s katerega se je razsedla, morda spet zanjo pripravljen. A Kolodej dokon\xc4\x8dno spozna njeno spletkarsko naravo in se odlo\xc4\x8di, da ji niti odpisal ne bo. Raje se odpravi k Ton\xc4\x8dki, da ji spet izpove svojo ljubezen. Vendar ga ta dostojanstveno zavrne in za mo\xc5\xbea vzame kme\xc4\x8dkega \xc4\x8dloveka. Kolodeja to povsem potre in slednji\xc4\x8d kot prostovoljec odide v boje na slovanskem jugu. \xc5\xa0tiri leta kasneje pogovor v gostilni nanese na mladega Nikolaja. Ker dr. Loka od njega \xc5\xbee dolgo ni prejel nobenega pisma, mladeni\xc4\x8devi znanci sklepajo, da je verjetno padel v boju.'